Richard Bernstein

Richard Bernstein (født 12. september 1882 i Wien, død trolig 21. januar 1943 i Auschwitz) var en tysk/østerriksk journalist og redaktør. Bernstein var til 1933 utenriksredaktør i Vorwärts, det tyske sosialdemokratiske partis hovedorgan, i Berlin.

Etter Hitlers maktovertakelse i 1933 flyktet han til Praha. Han arbeidet som journalist blant annet for det norske Arbeiderbladet. Bernstein og hans kone Gisela flyktet videre til Norge like før krigen ved hjelp av Nansen-pass. 

Han ble arrestert av tysk sikkerhetspoliti i september 1940 og ble sterkt mishandlet i Møllergata 19. Han satt fra mars 1941 i en leir i Åneby i Hakadal. Leirkommandanten Herman Koch i Åneby plaget særlig Bernstein. I Åneby-leiren satt også Moritz Rabinowitz og Einar Nathan. Bernstein ble sluppet fri 16. desember og arrestert på nytt i mai 1942 på grunn av «utfordrende opptreden» overfor okkupasjonsmakten. På Grini gikk han under navnet «redaktøren», også der ble han mishandlet. Senere var han på slavearbeid i Kvænangen. Han ble deportert med MS «Monte Rosa», mens hans kone ble deportert med Donau 26. november. Ifølge International Tracing Service i Bad Arolsen døde Bernstein 21. januar 1943. Hans kone ble drept ved ankomst til Auschwitz. Barna var i sikkerhet i England og USA.

Referanser 

Norske konsentrasjonsleirfanger under andre verdenskrig
Norske redaktører
Personer fra Wien